«Կամար» երաժշտական դուետը, որը կազմավորել են երկու հայ երաժիշտներ՝ Կամիլա Երկանյան-Քեշիշյանը և Արմինե Աբաջյան-Պասմաճյանը, հիմնադրվել է մեկ տարի առաջ Լիբանանում: Երկու դաշնակահարն էլ երաժիշտ ծնեղների զավակ են. Կամիլան Երկանյան երաժշտական հայտնի գերդաստանի շառավիղն է՝ Հայաստանի առաջատար դաշնակահար և դիրիժոր Մաեստրո Սեդրակ Երկանյանի դուստրը, Արմինեն ևս հասակ է առել երաժշտի ընտանիքում: Եվս մի ընդհանրություն, որ թերևս հիմք է դարձել դուետի ստեղծման. երկուսն էլ նույն դպրոցն են անցել՝ ուսանել են նույն՝ Կոմիտասի անվ. պետական կոնսերվատորիայում: Երկուսն էլ երաժշտական ծանրակշիռ մրցույթների դափնեկիր են. Կամիլա Երկանյան-Քեշիշյանը 1993-ին դարձել է Առնո Բաբաջանյանի անվ. մրցույթի դափնեկիր, իսկ Արմինե Աբաջյան-ՊասմաՃյանը դափնեկիր է ճանաչվել 1997-ին Մարգո Պապիկյան մրցույթին: Երկու երիտասարդ և հմայիչ դաշնակահարուհիները բազմիցս հանդես են եկել մենահամերգներով, նաև՝ սիմֆոնիկ նվագախմբերի հետ, հյուրախաղեր ունեցել տարբեր երկրներում: Կամիլայի կատարումներով խտասալիկներ են թողարկվել, նա նաև բանաստեղծուհի է և ունի բանաստեղծությունների՝ մեկ տասնյակի հասնող տպագրված ժողովածուներ: Տաղանդավոր երկյակը ներկայումս ապրում, աշխատում և ստեղծագործում է Լիբանանում: Նրանց միավորում է նաև աշխատանքի բնույթը. երկուսն էլ դասավանդում են և Լիբանանի պետական կոնսերվատորիայի պրոֆեսորներ են: